Πληροφορίες: Χριστίνα Σαμαρά

**Αθήνα:** 29.10.2024

**Πρωτ.** 1033

ΠΡΟΣ: κα Ν. Κεραμέως, Υπουργό Εργασίας και Κοινωνικών Ασφαλίσεων

**ΚΟΙΝ: «Πίνακας Αποδεκτών»**

ΘΕΜΑ: «Άμεση κατάθεση διάταξης στη Βουλή για την άρση των εμποδίων που οδηγούν στη μη εφαρμογή ρύθμισης για την απασχόληση των συνταξιούχων με αναπηρία**»**

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- με το παρόν έγγραφό της, **επισημαίνει για ακόμη μία φορά ότι τα εμπόδια για την εφαρμογή της ευεργετικής ρύθμισης για την απασχόληση των συνταξιούχων με αναπηρία δεν έχουν ξεπεραστεί ακόμα.**

Με το άρθρο 114 του ν. 5078/2023 (ΦΕΚ Α΄211) που ψηφίστηκε τον Δεκέμβριο του 2023 δόθηκε στους συνταξιούχους λόγω αναπηρίας, η δυνατότητα απασχόλησης χωρίς επιπτώσεις στη συνταξιοδότησή τους. Κατ’ εξουσιοδότηση της άνω διάταξης εκδόθηκε η υπ’ αριθμ. 1/15.01.2024 Εγκύκλιος του e–ΕΦΚΑ, στην οποία αναφέρεται ρητά στις απαραίτητες προϋποθέσεις για την εφαρμογή της ρύθμισης, τη διακοπή της υπακτέας στην ασφάλιση εργασίας. Με τη συγκεκριμένη υποχρεωτική προϋπόθεση, η εν λόγω ρύθμιση καθίσταται ανενεργή και γι’ αυτό τον λόγο είχαμε ζητήσει την κατάργηση της προϋπόθεσης αυτής.

Στο σχέδιο νόμου του Υπουργείου Υγείας με τίτλο *«Αναμόρφωση του θεσμού του Προσωπικού Ιατρού – Σύσταση Πανεπιστημιακών Κέντρων Υγείας και άλλες διατάξεις»* που τέθηκε σε δημόσια διαβούλευση, συμπεριλήφθηκε ρύθμιση στο άρθρο 31 σχετικά με την τροποποίηση της παρ. 1 άρθρου 11Α του ν. 4387/2016, ώστε να μην απαιτείται η διακοπή της εργασίας του ασφαλισμένου προκειμένου να απασχοληθεί. Η συμπερίληψη της συγκεκριμένης ρύθμισης δημιούργησε προσδοκίες οριστικής επίλυσης του θέματος, την οποία διάταξη χαιρετίσαμε ως θετική εξέλιξη, διότι θα οδηγούσε στην επίλυση αυτού του πολύ σοβαρού ζητήματος.

Προς μεγάλη έκπληξη και απογοήτευση τόσο της Ε.Σ.Α.μεΑ όσο και όλων των ατόμων με αναπηρία και χρόνιες παθήσεις που εκπροσωπούμε και προσδοκούσαν την ψήφιση της διάταξης, διαπιστώσαμε ότι κατά την κατάθεση του εν λόγω σχεδίου νόμου στη Βουλή, για ψήφιση, δεν έχει συμπεριληφθεί σε αυτό το συγκεκριμένο άρθρο.

**Κυρία Υπουργέ,**

Ως εκ τούτου απευθυνόμαστε σε εσάς και ζητάμε τη γραπτή δέσμευσή σας για την άμεση κατάθεση στη Βουλή και ψήφιση της συγκεκριμένης διάταξης, ώστε η ευεργετική ρύθμιση για την απασχόληση των συνταξιούχων με αναπηρία να μην παραμένει ανενεργή.

Εν αναμονή των ενεργειών σας,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Υγείας, κ. Α. Γεωργιάδη
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού Κοινωνικών Ασφαλίσεων, κ. Π. Τσακλόγλου
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Γραφείο Γ.Γ. Κοινωνικών Ασφαλίσεων, κ. Κ. Τσαγκαρόπουλο
* Βουλευτές της χώρας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |